15-åring skadet på flukt fra ebola-karantene
Opprørspoliti og soldater har, på presidentens ordre, satt opp piggtrådgjerder rundt slumområder i Liberia i et forsøk på å bekjempe spredningen av ebola-viruset. Et av områdene som er satt i karantene er slumområdet West Point i hovedstaden Morovia, skriver AP. Den påtvungne karantenen har ført til enorm frustrasjon hos flere at innbyggerne i slumområdet, og onsdag brøt det ut uro innenfor sperringene. Det ble kastet stein mot politiet i et forsøk på å forlate et området, og politiet svarte med tåregass. Ifølge svenske TT ble det skutt med skarp ammunisjon i luften da innbyggerne forsøkte å flykte. En gutt på 15 år skal ha blitt skadet da han forsøkte å rømme. Ifølge New York Times skal gutten ha fått skuddskader i beinet.Beboerne i området er frustrerte over å få skylden for spredningen av det dødelige viruset, og for å ha blitt isolert av myndigheter som de mener har sviktet ved at de ikke har vært raske nok til å hente inn døde kropper fra gatene for å hindre smitte. Tirsdag besluttet liberiske myndigheter å innføre nattlig portforbud som et ledd for å bremse utviklingen. Nyhetsbyrået AP anslår at om lag 50.000 mennesker er satt i karantene i et forsøk på å bremse spredningen. - Fra og med onsdag vil det bli portforbud fra klokka 21 til klokka 6, uttalte Liberias president Ellen Sirleaf Johnson til statlig radio tirsdag kveld.Kongolesiske myndigheter frykter at ebolaepidemien kan ha kommet til Kongo, der flere mennesker er døde etter å ha hatt ebolalignende symptomer, skriver NTB torsdag. Myndighetene i landet har nå sendt et team av eksperter til den nordlige provinsen Equateur for å forsøke å finne ut av om de døde var smittet med det fryktede viruset eller om de har dødd av andre sykdommer. Antall rammede stiger stadig, og det stiger raskt. Ebola-utbruddet skal være langt verre enn først antatt, bare i Vest-Afrika skal minst 2473 ha blitt smittet. Sierra Leone er verst rammet, opplyser Verdens Helseorganisasjon (WHO).
Onsdag skal en 15 år gammel gutt ha blitt truffet av skudd da han forsøkte å komme seg ut fra et karanteneområde i Liberia.